KOMISIJOS REGLAMENTAS (ES) Nr. 1292/2009
2009 m. gruodžio 21 d.
kuriuo nukrypstama nuo reglamentų (EB) Nr. 675/2009, (EB) Nr. 676/2009 ir (EB) Nr. 677/2009 dėl sorgų importo iš trečiųjų šalių į Ispaniją muito sumažinimo konkurso, kukurūzų importo iš trečiųjų šalių į Ispaniją muito sumažinimo konkurso ir dėl kukurūzų importo iš trečiųjų šalių į Portugaliją muito sumažinimo konkurso, kiek tai susiję su galutine konkurso data
EUROPOS KOMISIJA,
atsižvelgdama į Europos Sąjungos sutartį ir į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 144 straipsnį kartu su 4 straipsniu,
kadangi:
(1)
Komisijos reglamentais (EB) Nr. 675/2009 (2), (EB) Nr. 676/2009 (3) ir (EB) Nr. 677/2009 (4) pradėti Reglamento (EB) Nr. 1234/2007 136 straipsnyje nustatyto muito, taikomo atitinkamai į Ispaniją importuojamiems sorgams ir kukurūzams ir į Portugaliją importuojamiems kukurūzams, sumažinimo konkursai.
(2)
Nuo konkurso pradžios iki 2009 m. lapkričio 17 d. į Ispaniją importuotas kukurūzų kiekis, kuris gali būti priskirtas kvotai, kuriai taikomas sumažintas importo muitas, atėmus 2008 m. gruodžio 18 d. Komisijos reglamento (EB) Nr. 1296/2008, nustatančio išsamias tarifinių kvotų taikymo kukurūzų bei sorgų importui į Ispaniją ir kukurūzų importui į Portugaliją taisykles (5), 2 straipsnio 1 dalyje nurodytus grūdų pakaitalus, sudaro tik 13 % kvotos. Į Ispaniją importuotų sorgų kiekis, kuris gali būti priskirtas kvotai, kuriai taikomas sumažintas importo muitas, yra nereikšmingas. Į Portugaliją importuotų sorgų kiekis, kuris gali būti priskirtas kvotai, kuriai taikomas sumažintas importo muitas, sudaro tik 13 % kvotos. Atsižvelgiant į rinkos sąlygas Ispanijoje ir Portugalijoje, dėl konkursų trukmės iki 2009 m. gruodžio 17 d. greičiausiai nepavyktų importuoti pakankamų kiekių kvotoms padengti.
(3)
Todėl, kad būtų išnaudotos visos importo kvotos, reikėtų kukurūzų ir sorgų importo į Ispaniją muito ir kukurūzų importo į Portugaliją muito sumažinimo konkursus pratęsti iki 2010 m. gegužės mėn. pabaigos.
(4)
Bendro žemės ūkio rinkų organizavimo vadybos komitetas nepateikė nuomonės per pirmininko nustatytą laikotarpį,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 675/2009 2 straipsnio, Reglamento (EB) Nr. 676/2009 2 straipsnio ir Reglamento (EB) Nr. 677/2009 2 straipsnio, konkursai vykdomi iki 2010 m. gegužės 27 d.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jo galiojimas baigiasi 2010 m. gegužės 28 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. gruodžio 21 d.